CELEX: 32016D0118
Language: ro
Date: 2016-01-20 00:00:00
Title: Decizia (PESC) 2016/118 a Comitetului politic și de securitate din 20 ianuarie 2016 privind punerea în aplicare de către EUNAVFOR MED operația SOPHIA a Rezoluției 2240 (2015) a Consiliului de Securitate al Organizației Națiunilor Unite (EUNAVFOR MED operația SOPHIA/1/2016)

29.1.2016   
            
            
               RO
            
            
               Jurnalul Oficial al Uniunii Europene
            
            
               L 23/63
            
         DECIZIA (PESC) 2016/118 A COMITETULUI POLITIC ȘI DE SECURITATE
   din 20 ianuarie 2016
   privind punerea în aplicare de către EUNAVFOR MED operația SOPHIA a Rezoluției 2240 (2015) a Consiliului de Securitate al Organizației Națiunilor Unite (EUNAVFOR MED operația SOPHIA/1/2016)
   COMITETUL POLITIC ȘI DE SECURITATE,
   având în vedere Tratatul privind Uniunea Europeană, în special articolul 38 al treilea paragraf,
   având în vedere Decizia (PESC) 2015/778 a Consiliului din 18 mai 2015 privind o operație militară a Uniunii Europene în zona central-sudică a Mării Mediterane (EUNAVFOR MED operația SOPHIA) (1), în special articolul 6 alineatul (1),
   întrucât:
   
               (1)
            
            
               Decizia (PESC) 2015/778 prevede că operația militară a Uniunii Europene în zona central-sudică a Mării Mediterane (EUNAVFOR MED operația SOPHIA) (denumită în continuare „operația”) se desfășoară în mai multe etape.
            
         
               (2)
            
            
               La 14 septembrie 2015, Consiliul a ajuns la concluzia că au fost întrunite toate condițiile pentru ca operația să treacă la o parte din cea de a doua etapă a operației pe marea liberă. La 28 septembrie 2015, Comitetul politic și de securitate a adoptat Decizia (PESC) 2015/1772 (2) privind trecerea EUNAVFOR MED operația SOPHIA la cea de a doua etapă a operației, așa cum este prevăzut la articolul 2 alineatul (2) litera (b) punctul (i) din Decizia (PESC) 2015/778, prin care s-au aprobat și regulile de angajare pentru respectiva etapă a operației.
            
         
               (3)
            
            
               La 9 octombrie 2015, Consiliul de Securitate al Organizației Națiunilor Unite (CSONU) a adoptat Rezoluția 2240 (2015). Respectiva rezoluție consolidează autoritatea de a lua măsuri împotriva introducerii ilegale de migranți și a traficului de persoane de pe teritoriul Libiei și din largul coastelor sale. În special, la punctele 7, 8 și 10, aceasta autorizează statele membre, pe o perioadă de un an, acționând la nivel național sau prin intermediul unor organizații regionale implicate în combaterea introducerii ilegale de migranți și a traficului de persoane, „să inspecteze în marea liberă, în largul coastei Libiei, navele pe care au motive întemeiate să le suspecteze că sunt utilizate pentru introducerea ilegală de migranți sau pentru traficul de persoane din Libia, cu condiția ca respectivele state membre și organizații regionale să depună eforturi cu bună credință pentru a obține acordul statului de pavilion al navei înainte de a face uz de autorizația descrisă la prezentul punct”. Aceasta autorizează de asemenea statele membre „să confiște navele inspectate în temeiul autorității prevăzute la punctul 7 despre care se confirmă că sunt utilizate pentru introducerea ilegală de migranți sau pentru traficul de persoane din Libia și subliniază că vor fi luate măsuri suplimentare cu privire la navele inspectate în temeiul autorității prevăzute la punctul 7, inclusiv casarea acestora, în conformitate cu dreptul internațional aplicabil, ținând seama în mod corespunzător de interesele oricărei părți terțe care a acționat cu bună credință” și „să recurgă la toate măsurile adecvate circumstanțelor specifice în confruntarea persoanelor care introduc ilegal migranți sau a traficanților de persoane atunci când desfășoară activitățile prevăzute la punctele 7 și 8 și cu respectarea deplină a dreptului internațional al drepturilor omului, după caz”.
            
         
               (4)
            
            
               La 16 octombrie 2015, comandantul operației EUNAVFOR MED operația SOPHIA a declarat că aceasta este gata să pună în aplicare Rezoluția 2240 (2015) a CSONU.
            
         
               (5)
            
            
               În urma acordului Comitetului politic și de securitate, Consiliul a concluzionat, la 18 ianuarie 2016, că au fost întrunite condițiile pentru ca operația să pună în aplicare autorizația acordată prin Rezoluția 2240 (2015) a CSONU în marea liberă, în largul coastelor Libiei, în conformitate cu Decizia (PESC) 2015/778.
            
         
               (6)
            
            
               Prin urmare, operația ar trebui să fie autorizată să desfășoare acțiuni de abordaj, de percheziționare la bord, de sechestrare și deviere, în marea liberă, a navelor suspectate de a fi utilizate pentru introducerea ilegală de persoane sau pentru traficul de persoane, în condițiile prevăzute în Rezoluția 2240 (2015) a CSONU, iar regulile de angajare adaptate ar trebui adoptate în acest scop.
            
         
               (7)
            
            
               Tranziția către etapele ulterioare ale operației, inclusiv măsurile în apele teritoriale și interioare ale unui stat de coastă, în temeiul articolului 2 alineatul (2) litera (b) punctul (ii) din Decizia (PESC) 2015/778, va face obiectul unei evaluări suplimentare din partea Consiliului în ceea ce privește îndeplinirea condițiilor pentru respectiva tranziție, luând în considerare orice rezoluție aplicabilă a CSONU și acord al statelor de coastă vizate, precum și decizia Comitetului politic și de securitate cu privire la momentul realizării tranziției, în conformitate cu Decizia (PESC) 2015/778 și cu Decizia (PESC) 2015/972 a Consiliului (3),
            
         ADOPTĂ PREZENTA DECIZIE:
   Articolul 1
   Operația militară a Uniunii Europene în zona central-sudică a Mării Mediterane (EUNAVFOR MED operația SOPHIA) este autorizată să desfășoare acțiuni de abordaj, de percheziționare la bord, de sechestrare și deviere, în marea liberă, a navelor suspectate de a fi utilizate pentru introducerea ilegală de persoane sau pentru traficul de persoane, în condițiile prevăzute în Rezoluția 2240 (2015) a CSONU, în conformitate cu Decizia (PESC) 2015/778, pe durata stabilită în respectiva rezoluție și incluzând eventuale prelungiri ulterioare ale duratei de către Consiliul de Securitate.
   Articolul 2
   Se aprobă regulile de angajare adaptate pentru a da efect autorizării de la articolul 1.
   Articolul 3
   Prezenta decizie intră în vigoare la data adoptării.
   
      Adoptată la Bruxelles, 20 ianuarie 2016.
      
         
            Pentru Comitetul politic și de securitate
         
         
            Președintele
         
         W. STEVENS
      
   
   
      (1)  JO L 122, 19.5.2015, p. 31.
   
      (2)  JO L 258, 3.10.2015, p. 5.
   
      (3)  JO L 157, 23.6.2015, p. 51.